Er sygelig fedme et handicap?

Det spørgsmål har EU-Domstolens generaladvokat, Niilo Jääskinen, taget stilling til på baggrund af en sag fra Billund Kommune, hvor den stærkt overvægtige dagplejer Karsten Kaltoft blev fyret i 2010. Efter hans egen opfattelse fordi han vejede over 160 kilo og havde et BMI på 54.

Generaladvokaten har nu slået fast, at et BMI på over 40 kan betragtes som ekstrem eller sygelig fedme, og derfor er voldsom fedme at sidestille med handicap, påpeger han. I sådanne tilfælde, vil fedme være omfattet af EUs regler for ligebehandling, der forbyder forskelsbehandling blandt andet på grund af handicap.

Generaladvokat Jääskinen anfører desuden, at det ikke spiller nogen rolle, hvordan fedmen er opstået. Det er derfor ligegyldigt set ud fra et retligt perspektiv, om den overvægtige selv er skyld i de mange ekstra kilo på sidebenene eller ej.

Efter fyringen i 2010 valgte Karsten Kaltoft at lægge sag an mod kommunen, fordi han mener, han er blevet forskelsbehandlet på grund af sin overvægt. Billund Kommune afviser, at hans vægt har spillet ind på fyringen. Dagplejeren blev fyret på grund at et faldende børnetal, lyder det.

Det bliver nu op til Retten i Kolding at tage stilling til sagen. Forinden havde domstolen dog selv anmodet EU-Domstolen om hjælp til at belyse sagen, hvilket generaladvokaten nu har gjort.

Hans udtalelse er alene et såkaldt forslag til afgørelse, som ikke har nogen retsvirkning. Men fortolkningen af EU-retten på området skal indgå i den danske domstols afgørelse.